Sekoele Basotho NAPO LEKHOOANA MASERU – Monna oa Mosotho, Ntate-moholo Mathibeli Lekuba (90), o tsetselela ho khutlisoa hoa lipapali tsa Sesotho ke Basotho, kaha boholo ba tsona li bapaloa ho be ho ena le makaba a amang maphelo a batho ka kotloloho. Puisanong ea hae le Mosotho, monna-moholo Lekuba o hlalosa sena e le ho hopotsa moloko o mocha litaba kaha ese qalo a tsetselela le ho fana ka thuto ho Basotho ka bohlokoa ba lipapali tsa bona. O hlalositse hore lipapali tsa Sesotho, hase lipapali feela tse neng li bapaloa ho qhoba nako. O re boholo ba tsona li ne li bapaloa ho latela hore na se hlokahalang bophelong ba batho ka nako eo ke eng. Lekuba o re li ngata lipapali tse neng li bapaloa ke Basotho. A re tse ling tsa lipapali tseo, ka chebahalo ea mahlo, e ne e ka li bapaloa hore feela li natefisetse ba li bapalang le ba li buhileng, empa sepheo e le se matla. “Haho joalo feela. Se teng ke hore lipapali tsa Sesotho tse ling tsa tsona li ne li bapaloa ho nesa pula, ho koetlisa ’mele ea batho, ho ithuta bophelo e le ho bopa banna le basali ba kamoso, ho khalema le tse ling tse ngata tseo nkekeng ka qeta ho li lokolisa,” Lekuba o rialo. Har’a lipapali tseo Lekuba a ileng a li qolla, a bile a li hlalosa ke seqatha-majoana, lesokoana, litšomo le lilotho tsa Basotho ekasitana le selia-lia. O re papali ea lesokoana e neng e bapaloa ke baroetsana le ea seqatha-majoana e neng e bapaloa ke bashanyana ke lipapali tse neng li bapaloa ho nesa pula. O re ke lipapali tse neng li le monate haholo, tseo ebileng li neng li natefela batho haholo. “Fela lipapali tsena li ne li na le sepheo ka morao sa hore re neloe ke pula. Re ne re tseba hore bananyana ha ba ne ba ka matha lesokoana moo, leha ho ne ho ka thoe komello e teng, pula e ne e tla re tšolohela kamorao ho moo,” ke Lekuba eo. O re haele litšomo tsona morero hangata li ne li etsoa ho aha batho ba phethahetseng bakeng sa bokamoso ba bona. A re litšomo hangata li ne li sebelisoa ho kenya letsoalo baneng ba khalengoa ka tsona. A etsa mohlala ka tšomo ea moshanyana ea neng a e’a ha malom’ae a nkile tsoekere hoa thoe a seke a e ja, eaba o’a e ja a ba le ngoana. “Hoo e ne e le papali e monate, eo empa e ne e tlisa khalemo e matla ngoaneng. Tsona li ne li bile li chokhisa kelello joaloka lilotho li ne li etsa kelello ea ngoana oa Mosotho e sebetse e khone ho nahana,” ho rialo Lekuba. O re sena ke boipiletso ho Basotho hore leha ba se ba khahluoe hakaalo ke lipapali tsa matsoa-ntle, empa ba bapale le tsa bona kaha li na le molemo o tiileng.